Diari Oficial de la Generalitat Valenciana


Sumari del DOGV 6542, del 14-06-2011 (2011/6849)

ORDE 15/2011, de 9 de juny, de la Conselleria d'Agricultura, Pesca i Alimentació, sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6542

Data del DOGV
:   14-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6849


Data del document
:   09-06-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDE 15/2011, de 9 de juny, de la Conselleria d'Agricultura, Pesca i Alimentació, sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana.  
  
 [2011/6849]  
En l'article 69 de la Llei 9/1998, de 15 de desembre, de Pesca Marítima de la Comunitat Valenciana, es regula l'elecció dels membres dels òrgans plenaris superiors de govern de les confraries, que s'haurà de realitzar per mitjà d'orde la conselleria competent en matèria de pesca.   
  
Així mateix, s'hi establix que el mandat dels càrrecs triats per a estos òrgans plenaris superiors tindrà una duració de quatre anys.  
Atesa la proximitat del compliment del període dels quatre anys de mandat dels òrgans rectors de les confraries de pescadors i les seues federacions provincials, les eleccions de les quals van ser convocades per mitjà de la Resolució de 2 d'abril de 2007, es fa necessari procedir a la convocatòria del nou procés electoral.  
Per tot això, tenint en compte el que s'establix en el Reial Decret 206/1995, de 10 de febrer, sobre traspàs de funcions i servicis de l'administració de l'Estat a la Comunitat Valenciana en matèria de confraries de pescadors; en el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els servicis, els mitjans personals i els crèdits transferits en matèria de confraries de pescadors; i el que s'establix en la Llei 9/1998, de Pesca Marítima de la Comunitat Valenciana, i a proposta de la directora general d'Empreses Agroalimentàries i Desenvolupament del Medi Rural, resolc:  
  
Primer  
Les confraries de pescadors i les seues federacions han de celebrar eleccions per a la renovació dels òrgans rectors d'acord amb les disposicions de la Llei 9/1998, de Pesca Marítima de la Comunitat Valenciana, i esta orde, d'acord amb el calendari següent.   
- Les confraries de pescadors, entre els dies 13 de juny i 30 de setembre de 2011.  
- Les federacions provincials de confraries de pescadors, entre els dies 1 d'octubre i 15 de novembre de 2011.  
  
Segon  
Una vegada elaborat el pla electoral, les confraries de pescadors i les seues federacions el remetran a la direcció territorial de la Conselleria d'Agricultura, Pesca i Alimentació del seu àmbit provincial per a l'aprovació, per part del director territorial, en el termini de deu dies. El silenci administratiu serà positiu.  
  
Tercer  
Cal remetre a la direcció territorial de la Conselleria d'Agricultura, Pesca i Alimentació de l'àmbit provincial corresponent, en el termini màxim de deu dies comptadors des de l'acabament del procés electoral, còpia de totes les actes relatives al procés electoral signades pels integrants de cada mesa electoral.  
  
Quart  
Durant el procés electoral, els òrgans rectors i el vicepresident estaran en funcions i només podran realitzar actes de tràmit o gestió. Conclouran els seus mandats amb la presa de possessió dels nous òrgans rectors i del vicepresident.  
  
Quint  
Quan les confraries de pescadors i les seues federacions no realitzen legalment, en els períodes anteriorment fixats, les eleccions per a la renovació dels òrgans rectors, quedaran automàticament extingits els mandats de les persones integrants d'estos òrgans i, a continuació, se'n designarà una comissió gestora, d'acord amb el que es preveu en l'article 69.4 de la Llei 9/1998, de Pesca Marítima de la Comunitat Valenciana. Esta comissió assumirà les funcions dels òrgans rectors esmentats i procedirà a la celebració immediata de les eleccions.  
Sext  
Les federacions provincials de confraries de pescadors actuaran com a òrgan consultiu i assessor en les eleccions de les confraries del seu àmbit territorial a instància d'estes o de la Conselleria d'Agricultura, Pesca i Alimentació.  
  
Sèptim  
La mesa electoral és l'encarregada de presidir la votació, vigilar-ne la regularitat, mantindre l'orde, realitzar l'escrutini i vetlar per la legalitat del sufragi. La comissió electoral resoldrà, en primera instància i en el termini de dos dies, les reclamacions i els problemes que es plantegen en el transcurs de l'acte electoral. Contra els seus acords podrà interposar-se un recurs d'alçada en el termini d'un mes davant del director territorial de la Conselleria d'Agricultura, Pesca i Alimentació.  
  
Octau  
La Llei Orgànica 5/1985, de 19 de juny, sobre Règim Electoral General, i les seues modificacions, com també la Llei 1/1987, de 31 de març, Electoral Valenciana, regiran amb caràcter supletori en tot allò que resulte aplicable.  
  
Nové  
Es faculta la directora general d'Empreses Agroalimentàries i Desenvolupament del Medi Rural perquè emeta els actes, les resolucions i les instruccions que siguen necessaris per a l'aplicació d'esta orde.  
  
Desé   
Contra este acte, que posa fi a la via administrativa, es pot interposar potestativament un recurs de reposició davant del conseller d'Agricultura, Pesca i Alimentació en el termini d'un mes comptador des de l'endemà de la notificació, o impugnar-se davant de l'orde jurisdiccional per mitjà de la interposició d'un recurs contenciosos administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la notificació, de conformitat amb les disposicions dels articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 9 de juny de 2011  
  
La consellera d'Agricultura, Pesca i Alimentació,  
MARITINA HERNÁNDEZ MIÑANA